Vinmonopolets påslag er forskjellig fra påslaget i det svenske Systembolaget. Det fører til at de mest kostbare merkene som oftest er rimeligere i Norge. Vinmonopolet har 22 prosent påslag, mens Systembolaget har 19 prosent påslag. Men; det er et tak på hva Vinmonopolet kan ta i fortjenestene på 110 kroner literen. Et slikt tak finnes ikke i Sverige.

Både Systembolaget og Vinmonopolets priser ligger ute på nettet, og et kjapt søk viser at forholdsvis dyre merker er rimeligere i Norge enn i Sverige.

– Har svenske kunder

For å finne ut om folk er klar over dette, har vi vært på Vinmonopolet i Halden og snakket med butikksjefen Anneli Christiansen:

– Jo da, det er en god del av våre kunder som er klar over dette. Vi har også en del svenske kunder her hos oss som følge av dette.

– Omvendt svenskehandel?

– Ja, det kan du kalle det. En del som handler litt mer kostbare varer, er bevisst på prisforskjellene, sier Anneli Christiansen.

Nytt utsalg

Likevel er det ikke til å stikke under en stol at Halden er en grenseby, og det aller meste av grensehandelen med alkohol går fra Sverige til Norge.

– Merker dere økt pågang som følge av at Vinmonopolets utsalg i Halden er modernisert?

– Vi hadde en økning i desember. Vi vet ikke om det kommer som følge av omgjøringen eller ikke, men vi kan tenke oss det. Ellers er det for tidlig å si. Jeg vil tro at vi vet mer etter sommeren.

– Hva synes kundene om utsalget?

– Vi får veldig mange positive kommentarer, både fra privatkunder og restaurantbransjen. Det betyr også mye for oss som jobber her at vi har fått større lagerkapasitet og en oversiktlig og trivelig arbeidsplass.

Priseksempel Champagne:

Bollinger la Grande Année, 2004, Brut.

Vinmonopolet: 769 NKR

Systembolaget: 899 SKR

Justert for kurs: 852 NKR

Prisforskjell: 83 NKR

Priseksempel Cognac:

Hennesey X.O.

Vinmonopolet: 1245 NKR

Systembolaget: 1470 SKR

Justert for kurs: 1394 NKR

Prisforskjell:144 NKR